# name
Descobreixen un nou tipus de cèl·lula al cervell

# metadata.dc.description.abstract[].value
El cervell és l'òrgan més complex que coneixem. No tant per la seva estructura morfològica, com molt especialment per la gran complexitat de les connexions i les relacions que s'estableixen entre les cèl·lules que el formen. Es calcula que un cervell humà adult conté, de mitjana, uns 86.000 milions de neurones, que estableixen entre elles diversos centenars de bilions de connexions. Però les neurones són només un dels tipus cel·lulars que hi ha al cervell. La resta de cèl·lules que formen el cervell s'anomenen, de manera genèrica, cèl·lules de la glia, una paraula que en grec significa, literalment, cola. Durant molt de temps es va pensar que aquestes cèl·lules, que superen en nombre les neurones, eren únicament la cola que mantenia les neurones unides i enganxades. Tanmateix, les seves funcions són crucials per al funcionament del cervell. El farmacòleg i neurocientífic italià Andrea Volterra i els seus col·laboradors, de diverses universitats i centre de recerca suïssos, anglesos, italians, danesos i estatunidencs, han descobert un nou tipus de cèl·lula al cervell que afegeix encara més complexitat al seu funcionament. Segons han publicat a la revista Nature, l'anàlisi d'aquestes noves cèl·lules podria ajudar a entendre com es relacionen les cèl·lules de la glia amb les neurones i com contribueixen a estimular els aprenentatges i la memòria, i també com es poden originar algunes malalties neurodegeneratives com el Parkinson.

# metadata.dc.rights[].value
(c) Edició de Premsa Periòdica Ara, 2023

# metadata.dc.source[].value
Divulgació i Premsa (Genètica, Microbiologia i Estadística)

# metadata.dc.title[].value
Descobreixen un nou tipus de cèl·lula al cervell